MAKRO บวก 5% โบรกฯคาด กำไรปี 65-66 โตเฉลี่ย 33% ชูเป้า 52.80 บ.
MAKRO บวก 5% โบรกฯคาด กำไรปี 65-66 โตเฉลี่ย 33% รับแรงหนุนจากความชัดเจนรวม Lotus’s นำเงินคืนหนี้ และธุรกิจเติบโตต่อเนื่อง ชูเป้า 52.80 บ. เหมาะลงทุนระยะกลาง-ยาว
28 ม.ค. 2565

ผู้สื่อข่าวรายงานว่า วันนี้ (28 ม.ค. 2565) ราคาหุ้น บริษัท สยามแม็คโคร จำกัด (มหาชน) หรือ MAKRO ณ เวลา 11:51 น. อยู่ที่ระดับ 40.50 บาท บวกไป 2.00 บาท หรือขึ้นไป 5.19% โดยทำจุดสูงสุดที่ระดับ 40.75 บาท และทำจุดต่ำสุดที่ระดับ 38.25 บาท ด้วยมูลค่าการซื้อขาย 1.25 พันล้านบาท

บริษัทหลักทรัพย์ เอเซีย พลัส จำกัด ระบุในบทวิเคราะห์ยังคงแนะนำ “ซื้อ”  MAKRO ให้ราคาเป้าหมาย 52.80 บาท  ผลบวกจะชัดขึ้นเมื่อรวม Lotus’s เต็มที่, การเริ่มนำเงิน PO ที่ได้ไปคืนหนี้, การฟื้นตัวธุรกิจพื้นที่เช่า รวมถึงขยายตัวทั้งสาขาและออนไลน์ธุรกิจค้า ส่งและค้าปลีก ภายใต้มุ่งเน้นสินค้าถนัดอาหารสด  ผลดังกล่าวจะช่วยหนุนกำไรปี 2565-2566 โตปีละ 32.80% และค่า  PER ปี 2565 ต่ำเหลือ 30.30 เท่า และ ค่า PER ปี 2566 ต่ำเหลือ  22.3 เท่า ซึ่งเหมาะสำหรับลงทุนระยะกลาง-ยาว